Bejaarde skiet aanvaller voor sy sterfDorothy Hendrix Dorothy Hendrix (76) is Saterdag buite haar huis in South Carolina, Amerika, doodgeskiet nadat ŉ bende haar oorval en sy op hulle losgebrand het. Hendrix is twee keer deur die bende van twee mans en ŉ vrou geskiet, maar sy kon een van haar aanvallers in die maag skiet voordat sy aan haar beserings beswyk het. Steven Hagood, Tereba Geer en Bradacious Galloway word aangekla van haar moord. “Sy het baklei. Sy was ŉ vegter. Sy het hom geskiet,” het Ronnie Lollis, die slagoffer se broer, aan WYFF News Channel 4 gesê. Hendrix, wat ook as Dot bekend gestaan het, het omstreeks 01:00 na haar huis teruggekeer toe sy oorval is. Sy het op die bende losgebrand en een van hulle het teruggeskiet. ŉ Buurman het die polisie ontbied nadat hy die skote gehoor het. Hagood, wat in die maag getref is, is na ŉ hospitaal geneem waar hy tans onder polisiebewaking versorg word. Hendrix, wat as ŉ vrywilliger by ŉ bingo-klub gewerk het, het aansoek gedoen om ŉ versteekte vuurwapen te dra en sy het geleer hoe om te skiet nadat sy in 2011 by dieselfde huis oorval is. Die diewe van die vorige voorval is nooit aangekeer nie, en die polisie het nog nie aangedui of die twee voorvalle aan mekaar verbind word nie. “Dit was nie ŉ lukrake aanval nie,” het John Skipper, sheriff van Anderson County, gesê. “Dit was ŉ beplande rooftog en sy was spesifiek geteiken. Hulle het geweet dat sy ŉ groot bedrag geld by haar gaan hê.”